Document ID: 32007D0329

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Μαΐου 2007
σχετικά με τη θέσπιση μεταβατικών μέτρων για την παρέκκλιση από την οδηγία 2002/53/ΕΚ του Συμβουλίου όσον αφορά την εμπορία σπόρων Helianthus annuus από ποικιλίες που δεν έχουν αξιολογηθεί ως ανθεκτικές στην Orobanche spp., λόγω της προσχώρησης της Βουλγαρίας
[κοινοποιηθείσα υπό τον αριθμό Ε(2007) 1822]
(Κείμενο που παρουσιάζει ενδιαφέρον για τον ΕΟΧ)
(2007/329/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη προσχώρησης της Βουλγαρίας και της Ρουμανίας,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
Εκτιμώντας τα ακόλουθα:
(1)
Σύμφωνα με την οδηγία 2002/53/ΕΚ του Συμβουλίου, της 13ης Ιουνίου 2002, περί του κοινού καταλόγου ποικιλιών καλλιεργούμενων φυτικών ειδών (1), οι σπόροι ποικιλιών καλλιεργούμενων φυτικών ειδών που έχουν γίνει αποδεκτές σύμφωνα με τις διατάξεις της εν λόγω οδηγίας ή σύμφωνα με τις αρχές που αντιστοιχούν στις αρχές της εν λόγω οδηγίας δεν υπόκεινται σε κανέναν περιορισμό εμπορίας ως προς την ποικιλία. Οι εν λόγω ποικιλίες δημοσιεύονται σε κοινό κατάλογο ποικιλιών καλλιεργούμενων φυτικών ειδών, εφεξής καλούμενο «κοινό κατάλογο», που καταρτίζεται βάσει των εθνικών καταλόγων των κρατών μελών.
(2)
Η ανθεκτικότητα ποικιλιών Helianthus annuus στην Orobanche spp. αποτελεί σημαντικό παράγοντα για την καλλιέργεια της εν λόγω ποικιλίας στη Βουλγαρία και οι ποικιλίες που δεν είναι ανθεκτικές πρέπει να θεωρηθούν ακατάλληλες. Ωστόσο, δεν είναι γνωστό εάν οι ποικιλίες που γίνονται δεκτές από άλλα κράτη μέλη για συμπερίληψη στους οικείους εθνικούς καταλόγους είναι ανθεκτικές στην Orobanche spp.
(3)
Κατά συνέπεια, για περίοδο που λήγει στις 31 Δεκεμβρίου 2009, πρέπει να εξουσιοδοτηθεί η Βουλγαρία να απαγορεύει στο έδαφός της την εμπορία σπόρων ποικιλιών που περιλαμβάνονται στον κοινό κατάλογο και δεν έχουν αξιολογηθεί ως ανθεκτικές στην Orobanche spp. Η εν λόγω περίοδος θα προσφέρει τη δυνατότητα στη Βουλγαρία να αξιολογήσει, με δοκιμές και συγκέντρωση πληροφοριών, εάν οι ποικιλίες Helianthus annuus που περιλαμβάνονται στον κοινό κατάλογο είναι ανθεκτικές στην Orobanche spp. και, εφόσον κριθεί σκόπιμο, να λάβει τα απαιτούμενα μέτρα σύμφωνα με την οδηγία 2002/53/ΕΚ.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατά παρέκκλιση από το άρθρο 16 παράγραφος 1 της οδηγίας 2002/53/ΕΚ, για την περίοδο που λήγει στις 31 Δεκεμβρίου 2009, η Βουλγαρία μπορεί να απαγορεύει στο έδαφός της την εμπορία σπόρων των ποικιλιών Helianthus annuus που περιλαμβάνονται στον κοινό κατάλογο ποικιλιών καλλιεργούμενων φυτικών ειδών και δεν έχουν αξιολογηθεί, όσον αφορά την έγκριση της ποικιλίας στο πλαίσιο του εθνικού καταλόγου, ως ανθεκτικές στην Orobanche spp.
2. Τα κράτη μέλη κοινοποιούν στα υπόλοιπα κράτη μέλη και στην Επιτροπή τον κατάλογο των ποικιλιών που έχουν αξιολογηθεί ως ανθεκτικές στην Orobanche spp. το αργότερο εντός 20 ημερών από την κοινοποίηση της παρούσας απόφασης. Ενημερώνουν δε τακτικά τον εν λόγω κατάλογο.
Ο κοινός κατάλογος ποικιλιών καλλιεργούμενων φυτικών ειδών περιλαμβάνει τις ποικιλίες Helianthus annuus που έχουν αξιολογηθεί ως ανθεκτικές στην Orobanche spp.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 2 Μαΐου 2007.

Labels: 3
15
18
6